钦定古今图书集成/明伦汇编/交谊典/第065卷 > 《上吏部韩郎中启》前人
## 钦定古今图书集成/明伦汇编/交谊典/第065卷 > 《上吏部韩郎中启》前人

某识异旁通，才无上伎，幸传丕训，免堕清芬。衡轭相
逢，方悲下路。弦弧未审，可异前朝？郭翻无建业先畴，
嵇绍有荥阳旧宅。故人为累，仅得猪肝；薄伎所存，殆
成鸡肋。分阴屡转，尺涕难收。仲宣之为客不休，诸葛
之娶妻怕早。居惟数亩，不足栖迟；智效一官，靡能沾
沃。荒凉散社，流寓穷途。高堂之饔飧难充，下泽之津
蹊可见。窃以弃菌怀旧，尚动深仁；投钓言情，犹牵末
契。敢将幽恳，来问平衡。“昇平相公简翰为荣，巾箱永
秘，颇垂敦奖，未至陵夷，倘蒙一话姓名，试听区处。”分
铁官之琐吏，厕盐酱之常僚，则亦不犯脂膏，免藏缣
素。岂惟穷猿得木，涸鲋投泉？然后幽独有归，永托山
涛之分；赤蚁无耻，免干程晓之门。进退徬徨，不知所
喻。